Nicolae Ciucă, președintele PNL, a declarat că îi place „eticheta de politician atipic” şi că îşi doreşte să rămână astfel, să facă politică „aşa cum cred că e mai bine, cu oameni, pentru oameni”. Ciucă a explicat și de ce a decis să scrie o carte.
„Am văzut că mulţi colegi din alte partide mi-au zis că nu sunt din filmul acesta (aluzie la Mihai Tudose de la PSD). Nici nu vreau să fiu din ”filmul acesta”, ci vreau să fiu din filmul meu!
Nu sunt perceput ca fiind un politician tipic politicii din România, dar îmi place această etichetă de politician atipic. Vreau să rămân atipic şi să fac politică aşa cum cred că e mai bine, cu oameni, pentru oameni, cu dragoste faţă de oameni şi cu responsabilitate pentru ceea ce le spunem oamenilor”, a declarat Nicolae Ciucă.
Liderul PNL a mai afirmat că a decis să lanseze o carte pentru ca lumea să-l cunoască mai bine. Amintim că volumul va avea titlul „Un ostaș în slujba țării” și va fi lansat în iunie, la editura RAO.
„Lipsind din peisaj atâţia ani, cred că e un mijloc prin care se pot afla multe lucruri despre un om. Cartea încă nu e terminată”, a mai spus Ciucă.
Precizarea vine după ce liderul PSD, premierul Marcel Ciolacu, i-a ironizat pe politicienii care în această perioadă de campanie își lansează cărți. Ciolacu a spus că după alegerile locale și europarlamentare din 9 iunie va anunța decizia privind candidatura la prezidențiale: „Până atunci, avem o competiţie, momentan, de scris cărţi. Nu particip la ea!”.